《满江红 同友人饮吾谷枫下》
清代·王策

秋色佳哉，正斗酒、双螯天气。寒欲到、轻云酿雨，晴阴无次。

十里欲红前夜染，百钱挂杖今朝始。问丹丘、绮壑肯容无，将侬置。

风撼叶，飘萧坠。肠得酒，槎牙起。笑长愁独醒，那如沈醉。

腹内山川吞八九，眼中人物惟三四。念尊前、真足了吾生，他何事。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。